Курт Тухолски
След пет години

Превод от немски: Мария Аргирова, —

chitanka.info

Бащата в гроб, и братът в гроб е,

а живият е в плен.

На пфенига жената роб е,

с труд скърпва ден за ден.

А ние зъзнем под парцали,

проклинаме дни отшумяли;

и мразим. Мразим

ботуша пруски, който смазва

духа ни във калта.

Онези с ордените мразим.

Орелът отлетя.

Наследство бедно той остави:

гнездо от прах, от кал и плява —

бедняци да го пазят

и пак да мразят.

На измета човешки, брате,

отдаваше ти чест,

а на дръвника той те прати.

Тресеш се в треска днес.

Стани! Ти легнал си отколе,

но цял живот ли ще си болен?

Ще трябва себе си да пазим,

а тях да мразим.

Ти злото изгори до корен!

В небето посегни

и потопи онези горе

в човешките вълни!

Сред болки, кръв и кал, и вопли

сърцата само бият топли.

За труд дигни ръцете груби

и нека любим!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.